เอเลี่ยน: เอิร์ท

***เอเลี่ยน: เอิร์ท*** () เป็นละครชุดทางโทรทัศน์อเมริกันแนวนิยายวิทยาศาสตร์และสยองขวัญ สร้างโดย โนอาห์ ฮอว์ลีย์ อิงจากแฟรนไชส์ ''เอเลี่ยน'' ละครชุดดำเนินเรื่องใน ค.ศ. 2120 สองปีก่อนเหตุการณ์ในภาพยนตร์ *[[เอเลี่ยน (ภาพยนตร์)|เอเลี่ยน]]* (1979) ละครชุดแสดงนำโดย ซิดนีย์ แชนด์เลอร์, อเล็กซ์ ลอว์เทอร์, เอสซี เดวิส, ซามูเอล เบลนกิน, บาบู ซีเซย์, อาดาร์ช กาวราฟ และทิโมธี โอลิแฟนต์

มีรายงานว่าการพัฒนาของละครชุดเริ่มต้นในช่วงต้น ค.ศ. 2019 โดยมี ริดลีย์ สกอต ทำหน้าที่เป็นผู้อำนวยการสร้างฝ่ายบริหารสำหรับออกอากาศทางช่องเอฟเอ็กซ์ออนฮูลู ละครชุดเริ่มต้นเตรียมงานก่อนการถ่ายทำในเดือนเมษายน ค.ศ. 2023 โดยแชนด์เลอร์ได้รับเลือกให้เป็นนักแสดงนำในเดือนถัดมา มีการคัดเลือกนักแสดงเพิ่มเติมตั้งแต่เดือนกรกฎาคมถึงพฤศจิกายนในปีเดียวกัน การถ่ายทำเริ่มต้นในเดือนกรกฎาคม ค.ศ. 2023 โดยเลื่อนจากกำหนดเดิมเนื่องจากการระบาดทั่วของโควิด-19 และหยุดการถ่ายทำชั่วคราวในเดือนสิงหาคม เนื่องจากการนัดหยุดงานของแซก-อาฟตรา 2023 ละครชุดกลับมาถ่ายทำต่อในเดือนเมษายน ค.ศ. 2024 และสิ้นสุดในเดือนกรกฎาคมปีเดียวกัน

*เอเลี่ยน: เอิร์ท* ออกอากาศครั้งแรกบนช่องเอฟเอ็กซ์และเอฟเอ็กซ์ออนฮูลูในสหรัฐ และออกอากาศทั่วโลกบนดิสนีย์+ เมื่อวันที่ 12 สิงหาคม ค.ศ. 2025 ละครชุดได้รับการต่ออายุสำหรับปีที่สองในเดือนพฤศจิกายน ค.ศ. 2025

## เรื่องย่อ
ฉากเปิดเรื่องของตอนที่หนึ่งนำเสนอแนวคิดหลักของละครชุด คือ การแสวงหาความเป็นอมตะของมนุษยชาติผ่านสามเส้นทาง ได้แก่ ไซบอร์ก, มนุษย์ที่ได้รับการเสริมสมรรถนะด้วยชิ้นส่วนร่างกายไบโอเมคคาทรอนิกส์; ซินเทติก, สิ่งมีชีวิตที่สร้างขึ้นโดยเทียมอย่างสมบูรณ์และมีสติปัญญา; และไฮบริด, ร่างกายสังเคราะห์ที่บรรจุจิตสำนึกของมนุษย์ที่ได้รับการถ่ายโอน

เมื่อยานสำรวจอวกาศห้วงลึก ยูเอสซีเอสเอส *แมจิโนต์* ตกบนโลก เวนดี หญิงสาวไฮบริดคนหนึ่ง และกลุ่มทหารยุทธวิธี ได้ค้นพบอะไรบางอย่างที่ทำให้พวกเขาต้องเผชิญหน้ากับภัยคุกคามที่ยิ่งใหญ่ที่สุดของโลก

## นักแสดงและตัวละคร
### หลัก

* ซิดนีย์ แชนด์เลอร์ เป็น เวนดี, ไฮบริดคนแรก (บุคคลที่มีจิตสำนึกของมนุษย์ที่ถ่ายทอดมาสู่ร่างกายสังเคราะห์) และสมาชิกของกลุ่ม "ลอสต์บอยส์" (กลุ่มต้นแบบของไฮบริดจำนวน 6 คนที่สร้างขึ้นจากเด็กป่วยระยะสุดท้ายโดยบริษัทพรอดิจี) แต่เดิมมีชื่อว่า มาร์ซี เฮอร์มิต เธอเปลี่ยนชื่อเป็น เวนดี หลังจากกลายเป็นไฮบริด
* อเล็กซ์ ลอว์เทอร์ เป็น โจ เฮอร์มิต, แพทย์มนุษย์ของกองกำลังรักษาความปลอดภัยของบริษัทพรอดิจี และพี่ชายของเวนดี
* เอสซี เดวิส เป็น เดม ซิลเวีย, พนักงานมนุษย์ของบริษัทพรอดิจี และภรรยาของอาร์เธอร์
* ซามูเอล เบลนกิน เป็น บอย คาวาเลียร์, ซีอีโอของบริษัทพรอดิจี และมหาเศรษฐีล้านล้านที่อายุน้อยที่สุดในโลก
* บาบู ซีเซย์ เป็น มอร์โรว์, เจ้าหน้าที่รักษาความปลอดภัยไซบอร์ก (มนุษย์ที่มีส่วนประกอบสังเคราะห์บางส่วน) ประจำยานอวกาศยูเอสซีเอสเอส *แมจิโนต์* และสมาชิกของกลุ่ม "ลอสต์บอยส์"
* อาดาร์ช กาวราฟ เป็น สไลต์ลี, ไฮบริด และสมาชิกของกลุ่ม "ลอสต์บอยส์" แต่เดิมมีชื่อว่า อารุช ซิงห์ เขาเปลี่ยนชื่อเป็น สไลต์ลี โดยบริษัทพรอดิจี

* เอรานา เจมส์ เป็น เคอร์ลี, ไฮบริด และสมาชิกของกลุ่ม "ลอสต์บอยส์"
* ลิลลี นิวมาร์ก เป็น นิบส์, ไฮบริด และสมาชิกของกลุ่ม "ลอสต์บอยส์"
* จอนาทัน อจายี เป็น สมี, ไฮบริด และสมาชิกของกลุ่ม "ลอสต์บอยส์"
* เดวิด ริสดาห์ล เป็น อาร์เธอร์ ซิลเวีย, นักวิทยาศาสตร์มนุษย์ และสามีของเดม ซิลเวีย
* เดียม คามิลล์ เป็น ไซบีเรียน, ทหารมนุษย์กองกำลังรักษาความปลอดภัยของบริษัทพรอดิจี
* โมเอ บาร์-เอล เป็น ราชิดิ, ทหารมนุษย์กองกำลังรักษาความปลอดภัยของบริษัทพรอดิจี
* เอเดรียน เอ็ดมอนด์สัน เป็น อะตอม ไอนส์, สมาชิกอาวุโสของบริษัทพรอดิจี
* ทิโมธี โอลิแฟนต์ เป็น เคิร์ช, หัวหน้านักวิทยาศาสตร์สังเคราะห์ของบริษัทพรอดิจี ซึ่งทำหน้าที่เป็นที่ปรึกษาและผู้ฝึกสอนของเวนดี

### ประจำ
* ซานดรา ยี เซนซินไดเวอร์ เป็น ยูทานิ, ซีอีโอมนุษย์ของบริษัทเวย์แลนด์-ยูทานิ
* คิต ยัง เป็น ทูเทิลส์ / ไอแซก, ไฮบริด และสมาชิกของกลุ่ม "ลอสต์บอยส์" เขาปฏิเสธชื่อของเขาที่บริษัทพรอดิจีกำหนดให้เป็นชื่อ ทูเทิลส์ และเปลี่ยนชื่อตัวเองตาม ไอแซก นิวตัน

### รับเชิญ
* ริชา มูร์จานี เป็น โซยา ซาเวอร์นี, ลูกเรือของยูเอสซีเอสเอส *แมจิโนต์*
* ลอยด์ เอเวอริตต์ เป็น ฮอยต์, ทหารมนุษย์ของบริษัทพรอดิจี
* เมธี ทับทิมทอง เป็น อนันต์, ทหารหน่วยรักษาความปลอดภัยของบริษัทพรอดิจีในทีมค้นหาและกู้ภัยร่วมกับเฮอร์มิต
* อามีร์ บูตรูส เป็น ราฮิม, เจ้าหน้าที่การแพทย์ของยูเอสซีเอสเอส *แมจิโนต์*
* คาเรน อัลดริดจ์ เป็น ชิบูโซ, นักวิทยาศาสตร์ของยูเอสซีเอสเอส *แมจิโนต์*
* ไมเคิล สไมลีย์ เป็น ชมูเอล, วิศวกรอาวุโสของยูเอสซีเอสเอส *แมจิโนต์*
* เจมี บิสปิง เป็น มาลาไคต์, วิศวกรรุ่นน้องของยูเอสซีเอสเอส *แมจิโนต์*
* แอนดี ยู เป็น เถิง, ลูกเรือของยูเอสซีเอสเอส *แมจิโนต์*
* แม็กซ์ ไรน์ฮาร์ต เป็น บรอนสกี, ลูกเรือของยูเอสซีเอสเอส *แมจิโนต์*
* เอนโซ ซิเลนติ เป็น เปโตรวิช, ลูกเรือของยูเอสซีเอสเอส *แมจิโนต์*
* ทอม โมยา เป็น เคลม, เจ้าหน้าที่รักษาความปลอดภัยรุ่นน้องของยูเอสซีเอสเอส *แมจิโนต์*  

* วิกตอเรีย มาโซมา เป็น ซัลลิแวน, ลูกเรือของยูเอสซีเอสเอส *แมจิโนต์*
* ธนพล จุกสีดา เป็น ดินส์เดล, กัปตันของยูเอสซีเอสเอส *แมจิโนต์*

## ตอน

## การสร้าง
### การพัฒนา
upright|thumb|left|โนอาห์ ฮอว์ลีย์ ผู้สร้างละครชุด ''เอเลี่ยน: เอิร์ท''
เมื่อเดือนกุมภาพันธ์ ค.ศ. 2019 *[[บลัดดีดิสกัสติง]]* รายงานว่า มีละครชุดทางโทรทัศน์ *[[เอเลี่ยน (แฟรนไชส์)|เอเลี่ยน]]* สองเรื่องที่กำลังอยู่ในระหว่างการพัฒนา เรื่องหนึ่งเป็นแอนิเมชัน*[[เอเลี่ยน: ไอโซเลชัน – เดอะดิจิทัลซีรีส์|เอเลี่ยน: ไอโซเลชัน]]*และเรื่องหนึ่งเป็นคนแสดง จากริดลีย์ สกอต สำหรับออกอากาศบนเครือข่ายเอฟเอ็กซ์ออนฮูลู เมื่อเดือนธันวาคม ค.ศ. 2020 ดิสนีย์ประกาศในการนำเสนอในวันนักลงทุนของพวกเขาว่า โครงการละครชุดคนแสดงกำลังอยู่ในระหว่างการพัฒนา โดยมี โนอาห์ ฮอว์ลีย์ เป็นโชว์รันเนอร์ และสกอตต์ เป็นผู้อำนวยการสร้างฝ่ายบริหาร ละครชุดจะดำเนินเรื่องบนโลกในอนาคตอันใกล้

เมื่อวันที่ 17 กุมภาพันธ์ ค.ศ. 2022 *[[เดอะฮอลลีวูดรีพอร์เตอร์]]* เปิดเผยว่า ละครชุดจะดำเนินเรื่องก่อนเหตุการณ์ใน *[[เอเลี่ยน (ภาพยนตร์)|เอเลี่ยน]]* (1979) ฮอว์ลีย์ ยืนยันด้วยตัวเองว่า ละครชุดจะผูกโยงกับสไตล์ และตำนานของภาพยนตร์ต้นฉบับเมื่อ ค.ศ. 1979 มากกว่าภาพยนตร์ภาคต้นอย่าง *[[โพรมีธีอุส]]* (2012) และ *[[เอเลี่ยน: โคเวแนนท์]]* (2017) จอห์น แลนด์กราฟ ประธานของเอฟเอ็กซ์โปรดักชันส์ กล่าวในเดือนเมษายน ค.ศ. 2023 ว่า ละครชุดกำลังอยู่ในช่วงเตรียมงานก่อนการถ่ายทำ จีนา บาเลียน ประธานของเอฟเอ็กซ์เอนเทอร์เทนเมนต์ กล่าวว่า ขนาดของการสร้าง *เอเลี่ยน: เอิร์ท* นั้นใหญ่กว่า *[[โชกุน (ละครโทรทัศน์ปี 2024)|โชกุน]]* ละครชุดของเอฟเอ็กซ์เมื่อ ค.ศ. 2024 ซึ่งมีรายงานทุนสร้างไว้ที่ 250 ล้านดอลลาร์สหรัฐ

ฮอว์ลีย์กล่าวในเดือนกันยายน ค.ศ. 2025 ว่า งานสร้างปีที่สองยังไม่ได้เริ่มต้น แต่การพูดคุยยังคงดำเนินต่อไป เขาพร้อมที่จะเริ่มทันทีหากดิสนีย์ตัดสินใจที่จะต่ออายุละครชุด ฮอว์ลีย์คาดหวังว่าการตัดสินใจเรื่องการต่ออายุจะเกิดขึ้น "เร็ว ๆ นี้" หลังจากออกอากาศตอนจบในวันที่ 23 กันยายน ค.ศ. 2025 เมื่อสามารถประเมินจำนวนผู้ชมได้แล้ว เอฟเอ็กซ์ประกาศต่ออายุละครชุดสำหรับปีที่สองเมื่อวันที่ 11 พฤศจิกายน ค.ศ. 2025

ระหว่างการประท้วงหยุดงานใน ค.ศ. 2023 คริส โลเวนสไตน์ ผู้อำนวยการสร้างจากบริษัทลิฟวิงฟิล์มส์ ซึ่งเป็นบริษัทให้บริการด้านการผลิตในประเทศไทย และยังคงทำงานในกรุงเทพฯ ต่อไป โลเวนสไตน์กล่าวถึงช่วงเวลาดังกล่าวในการให้สัมภาษณ์ว่า "สำหรับผมในฐานะผู้อำนวยการสร้าง มันเป็นเหมือนโชคดีที่ซ่อนอยู่ในความโชคร้าย เรายังคงสร้างฉากในกรุงเทพฯ ต่อไป ผมไม่ได้หยุดทีมงานตกแต่งฉาก อุปกรณ์ประกอบฉาก และทีมก่อสร้าง ซึ่งเกือบทั้งหมดเป็นคนไทย นั่นทำให้เราได้เปรียบอย่างมากเมื่อเรากลับมาทำงานต่อ"

### การออกแบบ
การออกแบบอุปกรณ์ประกอบฉาก รวมถึง ไข่ซีโนมอร์ฟ สร้างขึ้นโดยเซคคันด์ สกิน สตูดิโอผลิตอวัยวะเทียมและสิ่งมีชีวิตในกรุงเทพฯ ร่วมมือกับเวตาเวิร์กช็อปของนิวซีแลนด์

### การคัดเลือกนักแสดง
ซิดนีย์ แชนด์เลอร์ ได้รับเลือกให้แสดงนำในเดือนพฤษภาคม ค.ศ. 2023 ตามมาด้วย อเล็กซ์ ลอว์เทอร์, ซามูเอล เบลนกิน, เอสซี เดวิส และอาดาร์ช กาวราฟ ในเดือนกรกฎาคม ทิโมธี โอลิแฟนต์ และเดวิด ริสดาห์ล เข้าร่วมเป็นนักแสดงในเดือนพฤศจิกายน ค.ศ. 2023

### การถ่ายทำ
การสำรวจสถานที่ถ่ายทำเริ่มขึ้นใน ค.ศ. 2021 ละครชุดมีกำหนดการถ่ายทำในเดือนมีนาคม ค.ศ. 2022 แต่เลื่อนออกไปเนื่องจากการระบาดทั่วของโควิด-19 การถ่ายทำเริ่มต้นเมื่อวันที่ 19 กรกฎาคม ค.ศ. 2023 ในประเทศไทย และใช้เวลาถ่ายทำ 123 วัน มีการก่อสร้างฉากถ่ายทำทั้งหมด 82 ฉากในสตูดิโอมากกว่า 13 แห่งทั่วกรุงเทพฯ

สถานที่ถ่ายทำในกรุงเทพฯ ได้แก่ ย่านประตูน้ำ อาคารแอชตัน อโศก-พระราม 9 ในย่านทองหล่อ และซอยหลังสวน ใกล้กับสถานเอกอัครราชทูตสหรัฐอเมริกา และสวนลุมพินี ส่วนสถานที่ถ่ายทำบนเกาะ ได้แก่ เกาะสมุย และทะเลสาบที่ซ่อนอยู่แห่งหนึ่งในกระบี่ คริส โลเวนสไตน์ ผู้อำนวยการสร้างกล่าวว่า การถ่ายทำประมาณร้อยละ 80 ถ่ายทำในสตูดิโอ ขณะร้อยละ 20 ถ่ายทำในสถานที่จริง การถ่ายทำ (โดยไม่มีนักแสดงชาวอเมริกา รวมถึง ซิดนีย์ แชนด์เลอร์, ทิโมธี โอลิแฟนต์ และเดวิด ริสดาห์ล) ได้รับอนุญาตในระหว่างการนัดหยุดงานของแซก-อาฟตรา 2023 เนื่องจากนักแสดงชาวอังกฤษของละครชุดทำงานภายใต้สัญญาเอกควิตี การถ่ายทำหยุดชั่วคราวในปลายเดือนสิงหาคม เนื่องจากการนัดหยุดงาน โดยตอนที่หนึ่งส่วนใหญ่ถ่ายทำเสร็จสิ้นแล้ว ละครชุดกลับมาถ่ายทำต่อในเดือนเมษายน ค.ศ. 2024 และสิ้นสุดการถ่ายทำในกลางเดือนกรกฎาคม ดานา กอนซาเลซ, เบลลา กอนซาเลซ และคอลิน วัตกินสัน ทำหน้าที่เป็นผู้กำกับภาพ การถ่ายทำปีที่สองมีกำหนดเริ่มต้นใน ค.ศ. 2026 ที่ลอนดอน

### เพลง
เพลงประกอบละครชุดแต่งโดย เจฟฟ์ รุสโซ อัลบั้มเพลงประกอบเผยแพร่โดยฮอลลีวูดเรเคิดส์ เมื่อวันที่ 12 สิงหาคม ค.ศ. 2025 และวางจำหน่ายในรูปแบบแผ่นเสียงในเดือนธันวาคม ค.ศ. 2025 บนมิวแทนต์ รุสโซกล่าวว่า เขามองว่าการที่เขาไม่ได้รับการศึกษาด้านการประพันธ์ดนตรีสำหรับวงออร์เคสตรานั้นเป็นจุดแข็ง ซึ่งทำให้เขาใช้เครื่องดนตรีที่ไม่ธรรมดาบางชนิดในผลงานของเขา เช่น เดสโมฟอน

ตอนจบของแต่ละตอนจะจบด้วยเพลงแนวร็อก, เฮฟวีเมทัล และออลเทอร์นาทิฟร็อกชื่อดัง เพราะฮอว์ลีย์ตั้งใจที่จะเน้นตอนจบแบบค้างคาโดย "สร้างการแสดงในสนามกีฬา ซึ่งให้ความรู้สึกยิ่งใหญ่กว่าการแสดงในโรงละครขนาดเล็ก" แต่ละตอนประกอบด้วยเพลงจากทีวีออนเดอะเรดิโอ, แบล็กแซ็บบาธ, ทูล, เมทัลลิกา, เจนส์แอดดิกชัน, เดอะสแมชชิงพัมป์กินส์, อัลต์-เจ, กอดส์แมก, ควีนส์ออฟเดอะสโตนเอจ และเพิร์ลแจม เพลงประกอบจากตอนที่ห้า "ในอวกาศ ไม่มีใคร..." ได้รับการเผยแพร่เป็นอัลบั้มเดี่ยวเมื่อวันที่ 2 กันยายน ค.ศ. 2025

## การออกอากาศ
*เอเลี่ยน: เอิร์ท* ออกอากาศครั้งแรกทางช่องเอฟเอ็กซ์ และเอฟเอ็กซ์ออนฮูลู โดยสองตอนแรกเมื่อวันที่ 12 สิงหาคม ค.ศ. 2025 ตอนที่เหลือจะออกอากาศเป็นรายสัปดาห์ รวมทั้งหมดแปดตอน ตอนที่หนึ่งของละครชุดได้รับการเผยแพร่ล่วงหน้าให้ผู้เข้าร่วมงานเสวนาเกี่ยวกับละครชุดในงานแซนดีเอโกคอมิก-คอน เมื่อวันที่ 25 กรกฎาคม

## การตอบรับ
 

## อ้างอิง

## แหล่งข้อมูลอื่น
* 
* 

หมวดหมู่:ละครชุดทางโทรทัศน์อเมริกันที่เปิดตัวใน ค.ศ. 2025
หมวดหมู่:ละครชุดทางโทรทัศน์อเมริกันแนวดรามาในทศวรรษ 2020
หมวดหมู่:ละครชุดทางโทรทัศน์อเมริกันแนวสยองขวัญในทศวรรษ 2020
หมวดหมู่:ละครชุดทางโทรทัศน์อเมริกันแนวนิยายวิทยาศาสตร์ในทศวรรษ 2020
หมวดหมู่:สื่อมวลชนเอเลี่ยน (แฟรนไชส์)
หมวดหมู่:ละครชุดทางโทรทัศน์อเมริกันภาคก่อน
หมวดหมู่:รายการโทรทัศน์ภาษาอังกฤษแบบอเมริกัน
หมวดหมู่:รายการดั้งเดิมของเอฟเอ็กซ์ออนฮูลู
หมวดหมู่:รายการโทรทัศน์คนแสดงที่สร้างจากภาพยนตร์
หมวดหมู่:สยองขวัญจิตวิทยา
หมวดหมู่:ละครชุดทางโทรทัศน์
หมวดหมู่:การถ่ายทำรายการโทรทัศน์ที่ถูกเลื่อนออกไปจากการระบาดทั่วของโควิด-19
หมวดหมู่:ละครชุดทางโทรทัศน์ที่สร้างโดยสกอตฟรีโปรดักชันส์
หมวดหมู่:ละครชุดทางโทรทัศน์ที่สร้างโดยทเวนตีท์เทเลวิชัน
หมวดหมู่:ละครชุดทางโทรทัศน์ที่สร้างโดย โนอาห์ ฮอว์ลีย์
หมวดหมู่:รายการโทรทัศน์ที่ได้รับผลกระทบจากการหยุดงานของแซก-อาฟตรา ค.ศ. 2023
หมวดหมู่:รายการโทรทัศน์ที่ถ่ายทำในประเทศไทย